SKRIFTLIG FORESPØRGSEL E-1210/00

af Ioannis Marínos (PPE-DE) til Kommissionen

(14. april 2000)

Om: Ulovlige tyrkiske indvandrere

Det Europæiske Råd besluttede på sit møde i Helsinki i december, at Tyrkiet nu var et kandidatland. I de seneste mange år har man imidlertid undladt at føre kontrol med eller oven i købet tilskyndet til ulovlig indvandring af tyrkiske statsborgere til de europæiske lande, hvilket skaber problemer i de medlemsstater, der grænser op til Tyrkiet og navnlig Grækenland, der modtager utallige ulovlige indvandrere navnlig via de vidtstrakte maritime grænser mod øst.

I den seneste tid er problemet blevet særlig alvorligt for de kandidatlande, der er på vej mod tiltrædelse og som er tvunget til at iværksætte foranstaltninger med henblik på at begrænse den ulovlige indvandring af tyrkiske statsborgere i deres territorium.

I den periodiske rapport, som Europa-Kommissionen forelagde den 13. oktober 1999 vedrørende Slovenien, henvises der f.eks. på side 50 til, at dette land fra den 1. december 1999 vil være nødt til at genindføre visumpligt for de tyrkiske statsborgere, der må ønske at rejse ind i landet, hvilket skyldes den enorme strøm af ulovlige tyrkiske indvandrere i Slovenien.

Kan Europa-Kommissionen oplyse, om den har overvejet spørgsmålet vedrørende den massive ulovlige indvandring af tyrkiske statsborgere til EU's medlemsstater og de kandidatlande, der er på vej mod tiltrædelse? Hvad er Tyrkiets officielle holdning, og hvilke kontrolforanstaltninger er der iværksat for at konstatere, om Tyrkiet overholder de forpligtelser, det har indgået?

Svar afgivet på Kommissionens vegne af António Vitorino

(14. juni 2000)

Kommissionen følger nøje problemet i forbindelse med den ulovlige indvandring fra Tyrkiet til EU's medlemsstater. Tyrkiet er både hjemland og transitland for ulovlige indvandrere fra de omkringliggende områder (f.eks. det nordlige Irak og Iran) samt mere fjerntliggende tredjelande (f.eks. Bangladesh, Pakistan). Medlemsstaternes analyser og efterretningvæsener har bekræftet, at en af hovedvejene for den ulovlige indvandring til Unionen går igennem Tyrkiet.

Størstedelen af indvandrerne rejser ind i Tyrkiet uden gyldig rejselegitimation med hjælp fra internationale smuglernet, der tilbyder de fornødne tjenester, f.eks. udsteder de dokumenter, stiller kurerer til rådighed, planlægger rejserute og arrangerer ophold undervejs. I mange tilfælde er der også involveret bestikkelse. De fleste indvandrere vælger Tyrkiet som transitland på grund af landets fordelagtige geografiske beliggenhed, dets liberale indrejsebestemmelser og de gode trafikmuligheder.

Den fortsatte strøm af ulovlige indvandrere, der hovedsagelig rejser på falske eller forfalskede dokumenter har resulteret i, at medlemsstaterne har besluttet at træffe effektive modforholdsregler og udvide samarbejdet med Tyrkiet om bekæmpelse af den ulovlige indvandring. Blandt de trufne initiativer er Unionens handlingsplan for Irak og den omkringliggende region, der blev vedtaget af Rådet den 11. oktober 1999, og hvori Tyrkiet skal spille en fremtrædende rolle. Ved iværksættelsen af denne plan aftalte medlemsstaterne, at man skulle undersøge, hvorledes det er muligt at støtte Tyrkiet med af forbedre vilkårene for at tilbageholde ulovlige indvandrere, inden de afvises, at udveksle oplysninger om erfaringer med udformning af love om ulovlig indvandring, undersøge muligheden for at udveksle ekspertise om besiddelse af falske dokumenter, herunder mulig teknisk bistand og finansiel støtte fra EU, samt sikre, at Tyrkiet på bilateralt plan får feedback om praktiske oplysninger om ulovlig indvandring, især når der er involveret menneskesmugling, at samarbejde med FN's Højkommissariat for Flygtninge (UNHCR) om at undersøge, hvorledes man bedst kan screene asylansøgere og hvorledes det i denne forbindelse er muligt at uddanne tyrkisk grænsepoliti i screening af asylansøgere. Endvidere resulterede et fælles tysk-hollandsk pilotprojekt i 1999 i, at der i Istanbul lufthavn blev åbnet et kontor, der i 24 timer i døgnet er behjælpelig med at kontrollere papirer.

Efter at immigrationseksperter fra Unionen i maj 1999 havde besøgt Tyrkiet, blev det i februar 2000 foreslået, at der ydes Tyrkiet særlig bistand i form at teknisk bistand til at kontrollere ægthed af rejsedokumenter for at opspore falske eller forfalskede rejsedokumenter og reducere den ulovlige indrejse i de vesteuropæiske lande. På et møde om retlige og indre anliggender i Helsingfors den 26. november 1999 med deltagelse af ledende embedsmænd fra Tyrkiet drøftedes ulovlig indvandring og hjemsendelse af personer, der ulovligt opholder sig i et andet land end hjemlandet. I 1999 blev der iværksat en undersøgelse Tyrkiet som transitland og land for ulovlig indvandring, som var genstand for et seminar i Bruxelles i marts 2000. Kommissionen vil endelig som led i ODYSSEUS-programmet 2000 forsøge at udvælge projekter, der involverer et praktisk samarbejde med Tyrkiet omkring asyl, migration og overskridelse af ydre grænser.

I overensstemmelse med konklusionerne fra Det Europæiske Råds møde i Helsingfors i 1999 vil der på grundlag af konklusionerne fra tidligere møder i Det Europæiske Råd blive udarbejdet en tiltrædelsespartnerskabsaftale. Aftalen indeholder de prioriteter, som tiltrædelsesforberedelserne skal koncentreres omkring under hensyntagen til politiske og økonomiske kriterier samt en medlemsstats forpligtelser. Der skal endvidere forelægges et nationalt program for overtagelse af den gældende fællesskabsret. Der fastlægges endvidere passende kontrolforanstaltninger.